Diari Oficial de la Generalitat Valenciana


Sumari del DOGV 3873, del 08-11-2000 (2000/8877)

ORDRE de 31 d'octubre de 2000, de la Conselleria d'Agricultura, Pesca i Alimentació, per la qual es regulen les ajudes per a la qualitat agroalimentària.
---------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2000/10/31/(1)/dof/vci/html**

### Dades del document

Número de DOGV
:   3873

Data del DOGV
:   08-11-2000

Secció del DOGV
:   I. DISPOSICIONS GENERALS

Número del document
:   2000/8877


Data del document
:   31-10-2000

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Anàlisi jurídica

 Descriptors 

:   * aqüicultura
    * indústria agroalimentària
    * indústria pesquera
    * suport econòmic
    * ajuda a l'agricultura
    * ajuda pública

ORDRE de 31 d'octubre de 2000, de la Conselleria d'Agricultura, Pesca i Alimentació, per la qual es regulen les ajudes per a la qualitat agroalimentària. [2000/8877]
  
El mercat de productes agroalimentaris és cada vegada més competitiu i globalitzat. Les produccions agroalimentàries de la Comunitat Valenciana han aconseguit d'introduir-se en els mercats més distants, gràcies a la seua qualitat. És necessari, per tant, continuar i aprofundir en aquest camí, i adaptar-se a les exigències dels consumidors, que valoren aspectes nous, com ara el respecte al medi ambient en el procés productiu o la seguretat.
  
La qualitat agroalimentària és un concepte ampli que pot abraçar aspectes en principi dispars, com són la qualitat organolèptica, la nutritiva i la higienicosanitària, que, juntament amb altres qualitats, com ara l'autenticitat, són intrínseques del producte. Per a aconseguir aquesta qualitat és necessari que les empreses agroalimentàries s'organitzen i mamprenguen diverses activitats tendents a incrementar i assegurar els seus llindars de qualitat.
  
Aquestes activitats poden ser: el funcionament de les empreses amb criteris recollits en la normativa nacional, europea o internacional, la formació d'operadors en tècniques de gestió de qualitat, la realització d'estudis que permeten conéixer i millorar les característiques de qualitat dels productes o les actuacions que afavorisquen la transparència dels mercats.
  
No s'ha d'oblidar que la qualitat d'un producte té un fort component subjectiu i que és finalment el consumidor qui jutja si un producte satisfà o no les seues expectatives i necessitats, raó per la qual és necessari que es realitzen accions encaminades a donar a conéixer al consumidor les característiques de la producció agroalimentària i que n'afavorisquen la comercialització.
  
La millora de la qualitat agroalimentària, doncs, afavoreix tant els productors com els consumidors i, fins i tot, facilita les tasques de supervisió de l'administració i pot considerar-se que és d'interés comú.
  
Per les raons exposades i vista la proposta del director de l'Institut Valencià de Qualitat Agroalimentària, en l'exercici de les funcions que tinc atribuïdes
  
ORDENE
  
Article 1. Generalitats
  
1. La Conselleria d'Agricultura, Pesca i Alimentació, a través de l'Institut Valencià de Qualitat Agroalimentària, concedirà, per al període 2000-2006, ajudes destinades a la millora de la qualitat agroalimentària per la realització d'activitats de foment de la qualitat, implantació de sistemes de qualitat i actuacions que afavorisquen la transparència dels mercats dins del sector agroalimentari, incloses la pesca i l'aqüicultura, per a adequar-lo als objectius del Pla de Desenvolupament Rural de la Comunitat Valenciana i, si s'escau, a les directrius de la Unió Europea.
  
La vigència i aplicació d'aquesta ordre queda condicionada, en cada exercici, a les disponibilitats pressupostàries anuals i a la publicació de la línia de subvenció, juntament amb l'import global màxim, que finance les ajudes que s'hi estableixen, a càrrec del capítol IV del programa 714.60.
  
Article 2. Línies d'ajuda
  
1. Línia de foment de la qualitat agroalimentària: s'entendrà com a tal la promoció, divulgació i realització d'estudis de suport a la millora de la qualitat.
  
2. Línia d'implantació de sistemes de qualitat: s'hi inclouran aquells que no estiguen específicament definits en un document normatiu de difusió general.
  
3. Línia de millora de la transparència dels mercats: s'hi inclouran activitats com ara la creació de bancs públics de dades, l'establiment de contractes tipus, la creació de marques col·lectives o qualsevol altra amb el mateix objectiu.
  
Article 3. Tipus d'activitats subvencionables
  
1. Dins de la línia de foment de la qualitat:
  
Publicitat
  
Campanyes de promoció
  
Assistència a fires
  
Organització de fires
  
Publicacions i altre material divulgatiu o promocional
  
Actuacions promocionals i divulgatives
  
Premis
  
Jornades tècniques, simposis, trobades i similars
  
Estudis de suport a la millora de la qualitat
  
Altres activitats que tinguen com a finalitat donar a conéixer la producció agroalimentària de qualitat, incloses les necessàries per a la promoció dels productes acollits a la marca de qualitat CV.
  
2. Dins de la línia d'implantació de sistemes de qualitat s'inclouria:
  
a) Implantació, certificació i manteniment inicial de sistemes de qualitat segons les famílies de normes UNE-EN-ISO 9000, UNE-EN-ISO 14923, UNE-EN-ISO 81742 o d'altres normes amb reconeixement nacional o internacional.
  
b) Implantació, acreditació i manteniment inicial de sistemes de qualitat segons la família de normes UNE-EN 45834 o d'altres normes amb reconeixement nacional o internacional.
  
c) Implantació i manteniment inicial de sistemes de qualitat ARCPC.
  
d) Implantació i manteniment inicial d'altres sistemes de qualitat, inclosos els programes de qualitat.
  
Línia de millora de la transparència dels mercats:
  
a) Estudis per a l'elaboració de les reglamentacions dels productes que puguen acollir-se a la marca de qualitat CV.
  
b) Creació i manteniment de bancs públics de dades sobre produccions agroalimentàries.
  
Article 4. Beneficiaris
  
1. Podran sol·licitar ajudes per al desenvolupament de les activitats descrites en l'article 3, les entitats públiques o privades, amb personalitat jurídica, relacionades amb el sector agroalimentari.
  
2. Les ajudes previstes per a les activitats d'ensenyament i formació, els honoraris d'experts o assessors, l'organització i la participació en fires i altres activitats destinades a la divulgació, seran accessibles sense restricció, d'acord amb l'exigència de l'apartat 14.2 de les directrius comunitàries sobre ajudes estatals al sector agrari (Diario Oficial de las Comunidades Europeas 2000/C 28/2, d'1 de febrer de 2000), per a totes les persones que puguen optar a elles en l'àmbit d'aplicació d'aquesta ordre, sobre la base de les condicions objectives que s'hi determinen.
  
Article 5. Quantia de l'ajuda
  
1. L'import de les ajudes concedides mitjançant subvenció directa per aquesta ordre no podrà ser superior al 50% de les despeses derivades de la realització de les activitats previstes la inversió de les quals haja estat aprovada prèviament per l'Institut Valencià de Qualitat Agroalimentària. En cap cas seran objecte de subvenció les inversions en béns i material inventariable.
  
2. Respecte de les ajudes a les activitats previstes en l'apartat j) del punt 1 de l'article 3, i concretament per a la constitució i funcionament de les entitats autoritzades per a la gestió de la marca de qualitat CV, podran percebre's durant un període màxim de 5 anys, amb una disminució progressiva d'aquestes d'un 20% anual.
  
3. Per a les activitats establides en l'article 3, punt 2, els beneficiaris podran sol·licitar ajuda en cada exercici. La concessió de l'ajuda estarà limitada, per cada apartat i família de normes, a un màxim de tres anys durant un període de cinc anys.
  
Article 6. Criteris de modulació de les ajudes
  
A l'hora de valorar les sol·licituds, fins i tot per a la determinació de l'import de l'ajuda per concedir, caldrà atenir-se als criteris següents:
  
Abast geogràfic de l'activitat. Tindran prioritat els projectes que afecten una àrea territorial major.
  
Grau d'associacionisme del sol·licitant. Tindran prioritat els que tinguen major grau d'associacionisme.
  
Caràcter innovador del projecte. Tindran preferència les activitats que siguen més innovadores.
  
Balanç econòmic de l'activitat, quan puga avaluar-se a partir de la documentació de l'article 7.2.d)4. Tindran preferència les activitats que suposen un major esforç econòmic del sol·licitant.
  
Possibilitat d'accedir a ajudes d'altres administracions o institucions. Tindran prioritat aquelles sol·licituds que no tinguen possibilitat de rebre altres ajudes.
  
Article 7. Sol·licitud, documentació general i terminis
  
1. Les sol·licituds d'ajuda es dirigiran a l'Institut Valencià de Qualitat Agroalimentària i es presentaran en la Conselleria d'Agricultura, Pesca i Alimentació, c/ Amadeu de Savoia, 2, 46120 València, o en qualsevol altre lloc habilitat d'acord amb l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
2. Les sol·licituds s'acompanyaran amb la documentació següent:
  
a) Acreditació de la personalitat jurídica del sol·licitant, de la identitat i capacitació del seu representant i del seu objecte social.
  
b) Fotocòpia de la targeta d'identificació fiscal.
  
c) Justificants d'estar al corrent en el compliment de les obligacions fiscals i davant la Seguretat Social, segons la normativa vigent en aquesta matèria.
  
d) Memòria de les activitats per a les quals sol·licita l'ajuda. Aquest document contindrà, almenys, els punts següents:
  
- Títol del projecte o activitats
  
- Objectius
  
- Descripció pormenoritzada de les actuacions, amb inclusió d'antecedents, motivacions per al desenvolupament de les activitats, programa d'execució i dades rellevants sobre la magnitud de l'activitat o l'event que es realitzarà.
  
- Pressupost detallat per activitats, que inclourà el pla de finançament d'aquestes, i extracte del projecte global.
  
e) Declaració formal d'altres ajudes sol·licitades o obtingudes per a la mateixa activitat o projecte, amb expressió, si s'escau, dels compromisos assumits pel sol·licitant.
  
3. La Conselleria d'Agricultura, Pesca i Alimentació es reserva el dret de sol·licitar informació complementària a l'anteriorment referida quan ho estime convenient.
  
4. Les sol·licituds d'ajuda hauran de presentar-se abans del 30 de març, llevat d'allò que, si s'escau, puga indicar l'ordre d'imports globals de la Conselleria d'Agricultura, Pesca i Alimentació que es publique cada any.
  
Article 8. Resolució
  
1. Les sol·licituds les resoldrà el titular de la Conselleria d'Agricultura, Pesca i Alimentació, a proposta del director de l'Institut Valencià de Qualitat Agroalimentària, dins del termini de tres mesos comptadors des de l'endemà de la data de la terminació del termini de presentació de sol·licituds.
  
2. Les sol·licituds que no es resolguen expressament en els terminis previstos podran entendre's com a denegades.
  
3. Es notificarà al sol·licitant, en el termini de 10 dies comptadors des de la data de la resolució, la concessió o denegació de l'ajuda i, si s'escau, la quantia, juntament amb les condicions particulars que haja de complir el beneficiari que s'estimen convenients.
  
Article 9. Justificació i pagament
  
1. Els pagaments parcials o totals s'efectuaran una vegada aplicada la subvenció a la finalitat per a la qual es va concedir. Caldrà aportar, abans del 31 d'octubre, llevat que es determine un termini distint en la resolució de la concessió de l'ajuda, les factures o els altres documents de la despesa efectuada, amb la corresponent acreditació del pagament, d'acord amb la normativa vigent.
  
2. Quan es tracte de despeses realitzades per corporacions locals com a beneficiaris de l'ajuda bastarà, a l'efecte de justificació de la despesa i pagament, el certificat dels pagaments realitzats per a l'activitat aprovada expedit per la Intervenció.
  
Article 10. Controls
  
L'Institut Valencià de Qualitat Agroalimentària controlarà el compliment de les condicions dictades en cada resolució i podrà recaptar del beneficiari en qualsevol moment la informació necessària sobre el desenvolupament i execució del programa d'activitats o projecte aprovat.
  
Article 11. Penalitzacions en cas d'incompliment
  
1. Amb caràcter general, el beneficiari es comprometrà a complir totes les condicions exigides per a la concessió de la subvenció. L'incompliment d'aquestes, amb independència d'altres responsabilitats, motivarà l'inici d'actuacions encaminades a aconseguir el reintegrament d'allò que puga arribar a conceptuar-se com a quantitats indegudament percebudes.
  
2. Si es dóna el cas d'incompliment no justificat, el beneficiari no podrà accedir a posteriors ajudes en el termini de quatre anys.
  
3. Pel que fa a allò que no es dispose en aquesta ordre, caldrà atenir-se al que s'estableix en la Llei d'Hisenda Pública de la Generalitat Valenciana.
  
DISPOSICIÓ ADDICIONAL
  
1. En l'exercici 2000, les ajudes es concediran per un import global màxim de 210.614.866 pessetes (643.936,39 euros), que es finançaran a càrrec del capítol IV del programa 714.60, línia codi de comptabilitat 1690, dels pressupostos de la Generalitat Valenciana per a l'any 2000.
  
2. Les sol·licituds d'ajuda corresponents a l'any 2000 podran presentar-se, a l'empara d'aquesta ordre, en el termini de deu dies hàbils comptadors des de l'endemà de la publicació en el Diari Oficial de la Generalitat Valenciana.
  
3. En el cas que l'import disponible per a l'exercici 2000 mencionat en l'apartat 1 supere el de les ajudes sol·licitades, la resta es destinarà a la concessió de les ajudes sol·licitades d'acord amb l'Ordre de 25 d'octubre de 1995, de la Conselleria d'Agricultura i Medi Ambient, modificada per mitjà de l'Ordre de 18 de juliol de 2000, de la Conselleria d'Agricultura, Pesca i Alimentació, que no hagen pogut ser ateses a causa de l'esgotament de l'import global màxim assenyalat en aquesta última ordre esmentada, sempre que les sol·licituds complisquen també les determinacions d'aquesta ordre i de conformitat amb ella.
  
DISPOSICIÓ DEROGATÒRIA
  
Queden derogades l'Ordre de 25 d'octubre de 1995, de la Conselleria d'Agricultura i Medi Ambient, per la qual es regula la concessió d'ajudes per al foment de la qualitat agroalimentària; l'Ordre de 3 de març de 1998, de la Conselleria d'Agricultura, Pesca i Alimentació, per la qual es regula la concessió d'ajudes a la promoció de productes acollits a la Marca de Qualitat de la Comunitat Valenciana i a programes de millora de la qualitat agroalimentària; i l'Ordre de 18 de juliol de 2000, de la Conselleria d'Agricultura, Pesca i Alimentació, per la qual es publiquen les línies de subvenció i l'import global màxim que finança, per a l'exercici 2000, les ajudes per al foment de la qualitat agroalimentària contingudes en l'Ordre de 25 d'octubre de 1995 i se'n modifiquen parcialment les bases reguladores.
  
DISPOSICIONS FINALS
  
Primera
  
Es faculta el director de l'Institut Valencià de Qualitat Agroalimentària perquè dicte les resolucions pertinents per al millor compliment de tot el que es disposa en aquesta ordre.
  
Segona
  
Aquesta ordre vigeix des de l'endemà de la publicació en el Diari Oficial de la Generalitat Valenciana.
  
València, 31 d'octubre de 2000
  
La consellera d'Agricultura, Pesca i Alimentació,


Còpia Permalink ELI